Document ID: 32006R0629

32006R0629
L 114/1
SLUŽBENI LIST EUROPSKE UNIJE
05.04.2006.
UREDBA (EZ) br. 629/2006 EUROPSKOG PARLAMENTA I VIJEĆA
od 5. travnja 2006.
o izmjeni Uredbe Vijeća (EEZ) br. 1408/71 o primjeni sustava socijalne sigurnosti na zaposlene osobe, samozaposlene osobe i članove njihovih obitelji koji se kreću unutar Zajednice i Uredbe Vijeća (EEZ) br. 574/72 o utvrđivanju postupka za provedbu Uredbe (EEZ) br. 1408/71
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegove članke 42. i 308.,
uzimajući u obzir prijedlog Komisije,
uzimajući u obzir mišljenje Europskoga gospodarskog i socijalnog odbora (1),
u skladu s postupkom utvrđenim člankom 251. Ugovora (2),
budući da:
(1)
Stupanjem na snagu Uredbe (EZ) br. 631/2004 Europskog parlamenta i Vijeća od 31. ožujka 2004. o izmjeni Uredbe Vijeća (EEZ) br. 1408/71 i Uredbe Vijeća (EEZ) br. 574/72 u odnosu na ujednačavanje prava i pojednostavljivanje postupaka (3), pojednostavljeni su postupci za ostvarenje pristupa davanjima u naravi u slučaju bolesti tijekom privremenog boravka u drugoj državi članici. Stoga treba proširiti pojednostavljene postupke na odredbe o davanjima u slučaju ozljede na radu i profesionalnih bolesti iz Uredbi (EEZ) br. 1408/71 (4) i (EEZ) br. 574/72 (5).
(2)
Kako bi se uzele u obzir promjene u zakonodavstvu određenih država članica, posebno novih država članica od zaključenja pristupnih pregovora, treba prilagoditi priloge Uredbi (EEZ) br. 1408/71.
(3)
Uredbe (EEZ) br. 1408/71 i (EEZ) br. 574/72 treba stoga na odgovarajući način izmijeniti.
(4)
Kako bi se osigurala pravna sigurnost i zaštita legitimnih očekivanja dotičnih osoba, potrebno je omogućiti da određene odredbe koje mijenjaju Prilog III. Uredbi (EEZ) br. 1408/71 stupaju na snagu retroaktivno od 1. svibnja 2004.
(5)
Ugovor ne predviđa druge ovlasti osim onih iz članka 308. kako bi se poduzele odgovarajuće mjere u području socijalne sigurnosti za nezaposlene osobe,
DONIJELI SU OVU UREDBU:
Članak 1.
Prilozi I., II., II.a, III., IV. i VI. Uredbi (EEZ) br. 1408/71 izmjenjuju se u skladu s Prilogom ovoj Uredbi.
Članak 2.
Uredba (EEZ) br. 574/72 mijenja se kako slijedi:
1.
u članku 60. brišu se stavci 5. i 6.;
2.
članak 62. zamjenjuje se sljedećim:
„Članak 62.
Davanja u naravi u slučaju privremenog boravka u državi članici koja nije nadležna država
1. Kako bi mogla ostvariti pravo na korištenje davanja u naravi iz članka 55. stavka 1. točke (a) alineje i. Uredbe, zaposlena ili samozaposlena osoba podnosi davatelju usluge ispravu koju izdaje nadležna ustanova, kojom potvrđuje da ima pravo na davanja u naravi. Ta je isprava sastavljena u skladu s člankom 2. Ako dotična osoba nije u mogućnosti predočiti takvu ispravu, obraća se ustanovi u mjestu privremenog boravišta koja traži od nadležne ustanove ovjerenu izjavu kojom se potvrđuje da dotična osoba ima pravo na davanja u naravi.
Isprava o pravu na davanja u skladu s člankom 55. stavkom 1. točkom (a) alinejom i. Uredbe, koju izdaje nadležna ustanova, ima u svakom pojedinačnom primjeru za davatelja usluge jednak učinak kao i nacionalni dokaz o pravima osoba osiguranih kod ustanove u mjestu privremenog boravišta.
2. Članak 60. stavak 9. provedbene Uredbe primjenjuje se mutatis mutandis.”;
3.
članak 63. stavak 2. zamjenjuje se sljedećim:
„2. Članak 60. stavak 9. provedbene Uredbe primjenjuje se mutatis mutandis.”;
4.
u članku 66. stavku 1., „u člancima 20. i 21.” zamjenjuje se riječima „u članku 21.”;
5.
u članku 93. stavku 1., briše se „22.b”, a „34.a ili 34.b” zamjenjuje se sa „ili 34.a”.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Točka 5. (a) ii. do ix. i točka 5. (b) ii. i iv. Priloga primjenjuju se od 1. svibnja 2004.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 5. travnja 2006.

Labels: 0
18
9